ตลท.เผย 13 บจ.ไทยได้รับเลือกเป็นสมาชิก DJSI
ตลท.เผย 13 บจ.ไทยได้รับเลือกเป็นสมาชิก DJSI 
11 ก.ย. 2558

นายบดินทร์ อูนากูล รองผู้จัดการ ตลาดหลักทรัพย์แห่งประเทศไทย(ตลท.) เปิดเผยว่า ดัชนีประเมินความยั่งยืน Dow Jones Sustainability Indices (DJSI) ประจำปี 2558 ประกาศรายชื่อ 13 บจ. ไทยที่ได้รับคัดเลือกเป็นสมาชิก ซึ่งเพิ่มขึ้นจากปีที่ผ่านมาถึง 3 บริษัท ได้แก่ ADVANC AOT และ CPF โดยไทยเป็นประเทศที่มีบจ. ได้รับคัดเลือกเป็นสมาชิกเพิ่มขึ้นสูงสุดในกลุ่มดัชนี DJSI Emerging Markets นับว่าประสบความสำเร็จตามแผนงานที่ตลาดหลักทรัพย์ฯ มุ่งพัฒนาบจ. ให้ดำเนินธุรกิจโดยคำนึงถึงสิ่งแวดล้อม สังคม ภายใต้กรอบบรรษัทภิบาล (Environmental, Social, Governance: ESG) เพื่อการเติบโตอย่างยั่งยืน อันจะส่งผลต่อการพัฒนาคุณภาพของตลาดทุนไทยสู่การเป็นตลาดหลักทรัพย์เพื่อความยั่งยืนหรือ sustainable stock exchange เพื่อส่งเสริมเศรษฐกิจและประเทศสู่การเติบโตที่มั่นคงและยั่งยืนในระยะยาว
สำหรับบริษัทที่ได้รับคัดเลือกเป็นสมาชิก DJSI ในปีนี้ ได้แก่ กลุ่มดัชนี DJSI World 4 บริษัท ได้แก่ 1) บมจ. ปตท. (PTT) 2) บมจ. ปตท. สำรวจและผลิตปิโตรเลียม (PTTEP) 3) บมจ. พีทีที โกลบอล เคมิคอล (PTTGC) และ 4) บมจ. ปูนซิเมนต์ไทย (SCC)
กลุ่มดัชนี DJSI Emerging Markets 13 บริษัท ได้แก่ 1) บมจ. แอดวานซ์ อินโฟร์ เซอร์วิส (ADVANC) 2) บมจ. ท่าอากาศยานไทย (AOT) 3) บมจ. บ้านปู (BANPU) 4) บมจ. เจริญโภคภัณฑ์อาหาร (CPF) 5) บมจ. เซ็นทรัลพัฒนา (CPN) 6) บมจ. ไออาร์พีซี (IRPC) 7) บมจ. ไมเนอร์ อินเตอร์เนชั่นแนล (MINT) 8) บมจ. ปตท. (PTT) 9) บมจ. ปตท. สำรวจและผลิตปิโตรเลียม (PTTEP) 10) บมจ. พีทีที โกลบอล เคมิคอล (PTTGC) 11) บมจ. ปูนซิเมนต์ไทย (SCC) 12) บมจ. ไทยออยล์ (TOP) และ 13) บมจ. ไทยยูเนี่ยน โฟรเซ่น โปรดักส์ (TUF)
ทั้งนี้ บริษัทจดทะเบียนไทยที่ได้รับคัดเลือกเป็นสมาชิก DJSI เพิ่มขึ้นจำนวน 3 บริษัท คือ บมจ. แอดวานซ์ อินโฟร์ เซอร์วิส (ADVANC) บมจ. ท่าอากาศยานไทย (AOT) และ บมจ. เจริญโภคภัณฑ์อาหาร (CPF) นอกจากนี้ บมจ. ไทยออยล์ ยังได้รับคะแนนสูงสุดเป็นที่หนึ่งด้านความยั่งยืนในกลุ่มอุตสาหกรรมพลังงานของโลก (Energy Industry Group Leader) อย่างต่อเนื่องเป็นปีที่สองอีกด้วย
กลุ่มดัชนี DJSI เป็นดัชนีหลักทรัพย์ของบริษัทชั้นนำระดับโลกที่ผ่านการประเมินความยั่งยืน ซึ่งกองทุนต่างๆ ใช้พิจารณาประกอบการลงทุน ทั้งนี้ DJSI ได้คัดเลือกบริษัทกว่า 3,000 บริษัทในตลาดทุนทั่วโลกและในกลุ่มตลาดเกิดใหม่ โดยพิจารณาจากมูลค่าหลักทรัพย์ตามราคาตลาดและการประเมินผลการดำเนินงานด้านความยั่งยืน เพื่อคัดเลือกให้เหลือเพียงบริษัทที่มีความโดดเด่นในการดำเนินธุรกิจอย่างยั่งยืน เพื่อเข้าไปเป็นสมาชิกในกลุ่มดัชนี DJSI ทั้งนี้ การประกาศรายชื่อสมาชิกในกลุ่มดัชนี DJSI ครั้งนี้มีผลตั้งแต่วันที่ 10 กันยายน 58 เป็นต้นไป ซึ่งจะมีการทบทวนและประกาศรายชื่อสมาชิกในกลุ่มดัชนี DJSI ในช่วงเดือนกันยายนของทุกปี